Timo Tammemaa

Timo Tammemaa (sündinud 18. novembril 1991) on eesti võrkpallur.
Ta on alates 2013. aastast kuulunud Eesti võrkpallikoondisse ning hooajast 2024/25 esindab Jaapani meistriliiga klubi Hokkaido Voreas.
Sportlaskarjäär.
Noorteklassid.
Timo Tammemaa esimene treener Kuressaare Vanalinna spordiklubis oli Edgar Haavik, kelle õpetuste järgi mängis ta kuni Audentese Spordigümnaasiumisse minekuni.
Aastatel 2008–2010 kuulus ta Eesti omavanuste noortekoondisse (sündinud 1991 ja hiljem), keda treenisid Egon Edo ja Villi Vantsi. Ta osales koondisega omavanuste EM-valikturniiril, kuid finaalturniirile ei pääsetud.
Eesti võrkpallikoondis.
Tammemaa kutsuti esmakordselt Eesti võrkpallikoondisse 2013. aasta suvel. Ta esindas Eestit samal suvel Kaasanis toimunud 27. suveuniversiaadil, kus saadi üks võit ja neli kaotust ning lõpetati turniir kümnenda kohaga. Ta kutsuti koondisse samal aastal MM-valikturniiri eel, kuid pidi laagris osalemisest loobuma põlvevigastuse tõttu. Samal põhjusel ei osalenud ta ka 2014. aastal koondise laagrites. Kui muidu on Tammemaa koondises täitnud üldiselt keskblokeerija positsiooni, siis 2022. aasta suvel oli ta koondises diagonaalründajana.
Euroopa meistrivõistluste finaalturniiril on ta kuulunud koondise koosseisu viiel korral (2015, 2017, 2019, 2021 ja 2023) ning parimaks kohaks on olnud 2015. aastal saadud 11. koht. Euroopa liiga on ta võitnud koondisega kahel korral (2016 ja 2018). 2021. aasta turniiril saadi kolmas koht. 2017. aastal kuulus ta Maailmaliiga kolmanda tugevusgrupi võitnud koondisse. 2018. aastal saadi koondisega Challenger Cupil kolmas koht.
Klubivõrkpall.
2009–2016 Eesti meistriliigas.
Tammemaa liitus Eesti meistriliiga klubiga Selver Tallinn hooajal 2009/10 ning mängis klubis viis hooaega. Klubiga tuldi kolmekordseks Balti- ja Eesti meistriks, samuti võideti kolmel korral Eesti karikavõistlused. Kõigil hooaegadel osaleti ka tugevuselt teises eurosarjas, CEV Cupil, kus parimal juhul jõuti 2009/10 hooajal 1/8 finaali. Ülejäänud hooaegadel langeti konkurentsist eelringides ning osaleti seejärel tugevuselt kolmandas eurosarjas, CEV Challenge Cupil, kus parim tulemus saavutati hooajal 2010/11, kui jõuti veerandfinaali.
Hooajaks 2014/15 vahetas Tammemaa Eestis klubi ning liitus Pärnu võrkpalliklubiga, kus mängis kaks hooaega. Klubiga võideti mõlemal hooajal Eesti karikavõistlused, samuti tuldi ühel korral Eesti meistriks ja ühel korral Balti meistriks. Teisel hooajal (2015/16) osaleti ka CEV Cupi eelringis ning seejärel CEV Challenge Cupil, kus jõuti 1/8 finaali. Tammemaa oli meeskonna üks põhimängijatest ning valiti ka 2015/16 Balti liiga hooaja parimaks keskblokeerijaks.
2016–2020 Prantsusmaal ja Belgias.
Hooajaks 2016/17 sõlmis ta oma esimese välislepingu ning siirdus Prantsusmaa meistriliiga klubisse Toulouse'i Spacer. Prantsusmaa karikavõistlustel jõuti poolfinaali. Prantsusmaa meistriliiga põhiturniir lõpetati kuuendal kohal, kuid "play-off" mänge mängiti niivõrd edukalt, et jõuti klubi ajaloos esmakordselt finaali. Finaalis tunnistati 0:3 Chaumonti paremust ning teeniti meistriliigas teine koht. Tammemaa oli läbi hooaja üks meeskonna põhimängijatest.
Hooajaks 2017/18 liitus ta Meistrite liigas osalenud Belgia meistriliiga klubiga Maaseiki Noliko (hiljem Maaseiki Greenyard), kus ta mängis kaks hooaega. Esimesel hooajal alustati Meistrite liigat eelringidest ning pääseti edasi alagrupiturniirile. Alagrupist saadi kolmandana edasi 12 parema hulka, kus kaotati 1:1 mängude seisuga kuldse geimiga Venemaa klubile Novosibirski Lokomotiiv ning jäädi sellega jagama kaheksandat kohta. Võideti Belgia liigakarikas ja meistrivõistlused. Belgia karikavõistlustel saadi teine koht. Teiseks hooajaks (2018/19) liitusid klubiga teiste hulgas Eesti võrkpallikoondise keskblokeerija Andri Aganits ja nurgaründaja Keith Pupart. Hooaja alguses osaleti Belgia superkarika finaalis, kus kaotati Roeselare Knackile ning saadi teine koht. Meistrite liigas alustati alagrupiturniirilt, kus saadi oma alagrupis kolmas koht ning "play-off" mängudele ei pääsetud. Belgia karikavõistlustel jäädi pidama poolfinaali, kuid taas tuldi Belgia meistriks. Tammemaa oli mõlemal hooajal meeskonnas põhimängija.
Hooajaks 2019/20 naasis ta Prantsusmaale ning liitus sealse meistriliiga valitseva meistri Tours VB-ga. Meistrite liiga alagrupiturniiril saadi oma alagrupis kolme võiduga teine koht, ent veerandfinaali pääsuks sellest ei piisanud. Prantsusmaa meistriliiga peatati kevadel koroonapandeemia tõttu ning kuigi Tours oli liigatabelis sellel ajal esikohal, siis meistrit seekord välja ei selgitatud. Prantsusmaa karikavõistlustel pääseti poolfinaali, kuid kohad mängiti välja järgmise hooaja alguses. Tammemaa oli meeskonna üks põhimängijatest.
2020–2023 Poola meistriliigas.
Hooajaks 2020/21 liitus ta Poola meistriliiga klubiga Rzeszowi Asseco Resovia, kus mängis kaks hooaega. Esimesel hooajal oli ta meeskonnakaaslaseks ka Eesti võrkpallikoondise nurgaründaja Robert Täht. Hooaega alustati Poola superkarikavõistlustega, kus finaali ei jõutud. Poola karikavõistlustel alistuti veerandfinaalis Kedzierzyn-Kozle Zaksale ning langeti konkurentsist. Poola meistriliiga põhiturniir lõpetati neljandana, kuid veerandfinaalseeria kaotati Belchatowi Skra vastu ning saadi liigas kokkuvõttes viies koht. Teisel hooajal (2021/22) jõuti Poola karikavõistlustel poolfinaali. Poola meistriliigas lõpetati põhiturniir viiendal kohal, kuid veerandfinaalseeria kaotati Zawiercie vastu. Kohamängudega saadi taas liigas viies koht. Tammemaa kerkis esimesel hooajal kiiresti meeskonna põhimängijaks.
Hooajaks 2022/23 vahetas ta Poolas klubi ning liitus kohaliku meistriliiga klubiga Czarni Radom. Meeskond sai hooaja jooksul Poola meistriliigas vaid kolm võitu, millega jäädi liigas eelviimaseks, kuid jäädi siiski liigasse püsima. Tammemaa oli küll üldiselt meeskonna põhimängija, kuid oli hooaja keskel pikka aega vigastuse tõttu mängudest eemal.
2023–....
Hooajaks 2023/24 liitus ta Saksamaa meisterklubiga Berliini Recycling Volleys. CEV Meistrite liigas jõuti veerandfinaali, mis kaotati Itaalia suurklubi ja hilisema liiga võitja Trentino Volley vastu. Saksamaal võideti kõik välja mängitud tiitlid - superkarikavõistlused, karikavõistlused ja meistritiitel. Tammemaa oli läbi hooaja üks meeskonna põhimängijaid ning teenis ühes mängus ka mängu parima mängija auhinna.
Hooajaks 2024/25 sõlmis ta lepingu Jaapani meistriliiga klubiga Hokkaido Voreas, millega sai temast esimene eestlane, kes seal liigas mänginud on. Jaapani meistriliigas saadi kümne meeskonna konkurentsis viimane koht. Tammemaa oli meeskonna põhimängija ning oma meeskonna paremuselt teine punktitooja (388 punkti). Ta jätkab klubis ka hooajal 2025/26.
Saavutused.
Klubivõrkpall.
Balti liiga
Riikide meistrivõistlused
Riikide karikavõistlused
Individuaalsed
Isiklikku.
2024. aastal põdes ta rindkereava sündroomi.